《晓发》
清代·许宗衡

秋苇飐明瑟，动与晨光摇。乍见林表山，未及前帆高。

荒滩望无垠，静待风来潮。日气射云隙，闪忽烟将消。

倚篷拓吾目，江近天愈遥。凉鸥没浩荡，无梦牵尘嚣。

橹声倏已歇，漭瀁看惊涛。

作者简介：（1811—1869）江苏上元人，字海秋。咸丰二年进士。由庶常改中书。官至起居注主事。工古文，为学主讲明大义。有《玉井山馆诗文集》。